钦定古今图书集成/明伦汇编/闺媛典/第025卷 > 王伯埙妻张氏
## 钦定古今图书集成/明伦汇编/闺媛典/第025卷 > 王伯埙妻张氏

按《宁波府志》：“张氏，名相，字敬助，馀姚人。父云航，有隐
德，善识鉴，每奇其女，教之经义。适慈溪王明白子伯
埙，为金溪令，有能声。云航尝嘱其女曰：‘得甥当告我
举首’。子以告，视之曰：‘来矣’。名之曰来。再举子，再告之
曰：‘复来矣’。名之曰‘复’。既以第三甥告曰：‘亦足与兄鼎
足而立’。名之曰‘鼎来’。复同举宣德丙午孝廉，来为工”
部尚书，复举进士，为刑部主事；鼎为御史，终广东佥
事。张封太夫人相夫教子，一以古人为法。金溪殁，氏
每以敬姜之言勗诸子，大书“日新”二字于书斋。在官
邸，每手书箴训，谆谆以竭忠报主、和僚友、迪子姓为
规，终不及其他。来征湖贵时，手制汗衫遗之云：“非为
汝不足于此，使汝知我尚健，庶得安心王事，不以我
老为念耳。”及凯还，戒以毋自矜伐，以全居美之道。其
手泽至今，子孙宝焉。